ঢাকা, ১২ জুলাই (শীর্ষ নিউজ ডেস্ক): পাকিস্তান বিমান বাহিনীর ডেপুটি চিফ অব স্টাফ এয়ার মার্শাল মোহাম্মদ হাসান তদন্ত কমিশনকে জানিয়েছেন, গত ২ মে মার্কিন কমান্ডো  হামলায় ওসামা বিন লাদেন নিহত হওয়ার দিন বিদেশী হেলিকপ্টারের উপস্থিতির খবর পাওয়া মাত্র অপারেশনাল মানদন্ড অনুযায়ী পাকিস্তান বাহিনী পর্যাপ্ত ব্যবস্থা গ্রহণ করেছিল। তবে ভৌগোলিক সীমাবদ্ধতার জন্য পাকিস্তানি রাডার অনুপ্রবেশকারী হেলিকপ্টার শনাক্ত করতে পারেনি। আজ মঙ্গলবার ডনের অন লাইন সংস্করণে এ সংবাদ প্রকাশিত হয়েছে।  পাকিস্তানি রাডারকে ফাঁকি দিয়ে গ্যারিসন শহর রাওয়ালপিন্ডির অদূরে এবোটাবাদে ২ মে মার্কিন হেলিকপ্টার অনুপ্রবেশ করে আল-কায়েদার শীর্ষ নেতা ওসামা বিন লাদেনকে হত্যা করতে সফল হওয়ায় গোটা পাকিস্তান সশস্ত্র  বাহিনী বিশেষ করে সে দেশের বিমান বাহিনীর যোগ্যতা নিয়ে গুরুতর প্রশ্ন দেখা দেয়। এ প্রশ্নের জবাব খুঁজে বের করতে সুপ্রিম কোর্টের অবসরপ্রাপ্ত বিচারপতি জাভেদ ইকবালের নেতৃত্বে একটি কমিশন গঠন করা হয়।  গতকাল সোমবার এ কমিশনকে লিখিতভাবে এয়ার মার্শাল হাসান জানান, এবোটাবাদে মার্কিন কমান্ডো অভিযানের বহু আগে থেকে পাকিস্তান বিমান বাহিনী পশ্চিমাঞ্চলীয় সীমান্তে শান্তিকালীন অবস্থা বজায় রাখতো। বিমান বাহিনী ২ মে ভোর পর্যন্ত এবোটাবাদের আকাশে টহল অব্যাহত রেখেছিল। তবে অঞ্চলটি দুর্গম পাহাড়ী হওয়ায় পাকিস্তানি রাডার অনুপ্রবেশকারী  হেলিকপ্টার শনাক্ত করতে ব্যর্থ হয়।  (শীর্ষ নিউজ ডেস্ক/এসএইচকে/এআইকে/১৯.১০ঘ)